753/2009

U var sakfelldur fyrir fjölmörg brot er talin voru varða við almenn hegningarlög auk umferðarlaga. U sem var vanaafbrotamaður hafði auk þess margsinnis hlotið refsingu fyrir umferðarlagabrot og þótti refsing hans hæfilega ákveðin fangelsi í tvö ár og sex mánuði. Þá var U sviptur ökurétti ævilangt.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf og J-kk-nf S-kk-nf G-kk-nf og H-kk-nf I. J-kk-nf dómstjóri.

Ríkissaksóknari skaut málinu til Hæstaréttar 17. desember 2009 í samræmi við yfirlýsingu ákærða um áfrýjun. Af hálfu ákæruvaldsins er þess krafist að héraðsdómur verði staðfestur um sakfellingu ákærða og sviptingu ökuréttar, en að refsing hans verði þyngd.

Ákærði krefst þess að refsing verði milduð.

Fyrir Hæstarétt voru lagðar fram upplýsingar frá Fangelsismálastofnun um fullnustu refsinga ákærða. Jafnframt var upplýst að ákærði sætti gæsluvarðhaldi frá 27. október til 15. desember 2009. Gerðu málsaðilar kröfu um að gæsluvarðhaldsvistin kæmi til frádráttar refsingu hans nú.

Fyrir héraðsdómi var farið með mál ákærða sem játningarmál, sbr. 1. mgr. 164. gr. laga nr. 88/2008 um meðferð sakamála. Ákærði hefur gerst sekur um þá háttsemi sem honum er gefin að sök þó þannig að brot hans gegn 1. mgr. 48. gr. umferðarlaga nr. 50/1987 samkvæmt ákæru 20. október 2009 var framið 8. ágúst 2008 en ekki 8. ágúst 2009. Var þetta leiðrétt við meðferð málsins í héraði.

Brot ákærða eru réttilega færð til refsiákvæða. Ákærði er sakfelldur fyrir fimm innbrot í ýmis fyrirtæki og tvær innbrotstilraunir og þjófnað úr spilakassa á tímabilinu frá 6. febrúar til 26. október 2009 og nemur þjófnaðarandlagið alls um 270 þúsund krónum. Þá er hann sakfelldur fyrir að hafa ekið bifreið tvisvar sinnum undir áhrifum fíkniefna og að hafa ekið bifreið sviptur ökurétti. Ákærði er vanaafbrotamaður og er sakarferill hans óslitinn frá árinu 1985. Hefur hann frá 31. janúar það ár verið 32 sinnum dæmdur fyrir ýmis afbrot og þar af hlotið 21 dóm fyrir þjófnaðarbrot. Síðast var ákærði dæmdur í Hæstarétti 20. janúar 2009 í fimm mánaða fangelsi fyrir umferðarlagabrot og í Héraðsdómi Reykjavíkur 26. júní sama ár fyrir auðgunar- og umferðarlagabrot. Samkvæmt því verður refsing ákærða ákveðin með vísan til 72. gr. og 255. gr. almennra hegningarlaga nr. 19/1940 og jafnframt litið til þess að ákærði hefur margsinnis hlotið refsingu fyrir umferðarlagabrot. Sum brota ákærða, sem hann er nú dæmdur fyrir, voru framin fyrir uppkvaðningu framangreindra dóma Héraðsdóms Reykjavíkur og Hæstaréttar. Við ákvörðun refsingar verður því bæði litið til 77. gr. og 78. gr. almennra hegningarlaga. Auk þessa verður haft í huga að ákærði játaði greiðlega brot sín. Að öllu þessu virtu verður refsing ákærða ákveðin fangelsi í tvö ár og sex mánuði, þó þannig að draga ber frá gæsluvarðhaldsvist er hann sætti í 49 daga.

Ákvæði héraðsdóms um ökuréttarsviptingu, greiðslu skaðabóta og sakarkostnað verða staðfest.

Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða að meðtöldum virðisaukaskatti, eins og greinir í dómsorði.

Dómsorð:

Ákærði, U-kk-nf S-kk-nf H-kk-nf, sæti fangelsi í tvö ár og sex mánuði. Frá refsingu ákærða skal með fullri dagatölu draga gæsluvarðhaldsvist er hann sætti frá 27. október til 15. desember 2009.

Ákvæði héraðsdóms um ökuréttarsviptingu, greiðslu skaðabóta og sakarkostnað skulu vera óröskuð.

Ákærði greiði allan áfrýjunarkostnað málsins, samtals 199.534 krónur, þar með talin málsvarnarlaun skipaðs verjanda síns fyrir Hæstarétti, K-kk-ef S-kk-ef hæstaréttarlögmanns, 188.250 krónur.